নিয়োগ দুর্নীতি মামলায় জামিন পেলেন কল্যাণময় গঙ্গোপাধ্যায়

কলকাতা: এবার নিয়োগ মামলায় (Recruitment Case) জামিন পেলেন কল্যাণময় গঙ্গোপাধ্যায়ের (Kalyanmoy Ganguly)। শর্তসাপেক্ষে আজ বুধবার মধ্যশিক্ষা পর্ষদের প্রাক্তন সভাপতি কল্যাণময় গঙ্গোপাধ্যায়ের জামিন মঞ্জুর করেন কলকাতা হাইকোর্টের (Calcutta High Court) বিচারপতি তীর্থঙ্কর ঘোষ। এর আগে ইডির মামলায় জামিন পেয়েছেন মধ্যশিক্ষা পর্ষদের প্রাক্তন সভাপতি। এদিন সিবিআই মামলাতেও জামিন পেলেন। ফলে কল্যাণময় গঙ্গোপাধ্যায়ের জেলমুক্তি শুধুই সময়ের অপেক্ষা।

২০১৬ সালের প্যানেল বাতিলের নির্দেশ দিয়েছে শীর্ষ আদালত। ওই নিয়োগ প্রক্রিয়ায় দুর্নীতির অভিযোগ উঠেছিল। সেই সময় মধ্যশিক্ষা পর্ষদের দায়িত্বে ছিলেন কল্যাণময় গঙ্গোপাধ্যায়। কল্যাণময় গঙ্গোপাধ্যায়কে সিবিআই ২০২২ সালের সেপ্টেম্বর মাসে গ্রেফতার করে৷ নিয়োগ সংক্রান্ত একাধিক কমিটিতে যুক্ত ছিলেন কল্যাণময়৷ তিনি বেআইনি চাকরি প্রাপকদের হাতে নিয়োগপত্র তুলে দিতেন বলে অভিযোগ ওঠে৷ শুধু সিবিআই নয়, আর্থিক তছরুপ সংক্রান্ত মামলাতেও তাঁয়কে গ্রেফতার করে ইডি। যদিও ইডির মামলায় এর আগেই তাঁর জামিন মঞ্জুর হয়। বুধবার জামিন মঞ্জুর করেন কলকাতা হাইকোর্টের বিচারপতি তীর্থঙ্কর ঘোষ।তদন্তে সহযোগিতা করতে হবে, বিচারপ্রক্রিয়ায় সহযোগিতা করতে হবে। এই শর্তে জেলমুক্তি হল কল্যাণময় গঙ্গোপাধ্যায়ের। প্রায় ৩ বছর পর জেলমুক্তি হল তাঁর।

দেখুন ভিডিও